ב"ה
אימתי שואלים גשמים ב...תימן?
מה יעשו בני מקום שבו ירידת הגשמים נצרכת גם בימות הקיץ?
הלכה פסוקה היא בשלחן ערוך (או"ח סימן קיז סעיף ב): "יחידים הצריכים למטר בימות החמה, אין שואלים אותו בברכת השנים אלא בשומע תפילה. ואפילו עיר גדולה כנינוה, או ארץ אחת כולה, כמו ספרד בכללה או אשכנז בכללה, כיחידים דמו ובשומע תפילה".
ואכן, כך היה המנהג בתימן רבתי, כפי שכתב רבנו מהרד"ם בשתילי זיתים (שם ס"ק ז): "וכן מנהגנו באלו הארצות, בין בלחש בין בקול רם"!
וכך כתב גם רבנו מהרי"ץ בעץ חיים (דף מו ע"א): "מקומות שהם צריכים לגשמים בימות החמה, כגון איי הים הרחוקים, וכגון ארץ התימן בכללה – שוב אין יכולים לשאול בברכת השנים אלא בשומע תפילה. וזמן השאלה בשומע תפילה במקומנו זה, ארץ התימן, מתחילת ערבית של יום ראשון דחול המועד דפסח, עד תפילת מנחה של ערב יום טוב ראשון דסוכות".
וכה מתוארת המציאות בתימן בשו"ת רביד הזהב (סימן ל), לעניין אכילת החדש:
שהרי ידוע שהמקום הזה וסביבותיו וכל ארץ חצ'ור זורעים שתי תבואות בשנה. ראשונה זורעים אותה בטבת ונקצרת באייר וקורין לה קיאץ, וזה ודאי ישן, ושנייה זורעים אותה בחשון ונקצרת בתמוז, וזו ודאי חדש, וקורין לה צ'ראב. ועוד בה שלישיה, זורעין אותה בכסליו ונקצרת באדר וקורין לה דתא, וזו ודאי ישן.
יש לציין עוד שבעניין זה עסק הגאון רבי אברהם אלנדאף זצ"ל, כאשר נדרש על ידי רבי יעקב משה מזרחי לסוגיית שאלת הגשמים בבואנוס איירס שבארגנטינה שבה היו חילופי מנהגים בדבר. לתשובתו, שנדפסה בספרו שו"ת זכרוני איש (סימן כה), הצטרפו בית הדין של ק"ק הספרדים בירושלים – הגאונים רבי שמואל ניסים, רבי שלום ודאיל ורבי אברהם ביג'אג'ו זצ"ל, וכן ראב"ד ק"ק האשכנזים הגאון רבי משה נחום ולנשטיין זצ"ל (שתשובתו נדפסה בספר כל כתבי בעל ענף חיים חלק ג עמ' תקד–תקה).
❖
מנהג ייחודי היה בעדן הדרומית, שם ביקשו על המטר רק בברכת שמע קולנו אבל לא בברכת השנים, כפי שכותב הגאון רבי שמואל ישועה זצ"ל בספרו נחלת יוסף (סימן א):
מנהגנו אנחנו מאבותינו שאין אנו שואלין ברכת השנים בשמונה עשרה, כתקנת משנה וגמרא, אלא בשומע תפילה אומרים ותן טל ומטר וכו'. והטעם הוא, שאנחנו יושבים בארץ שוחה הרים וטרשים, לא מקום זרע ותאנה וגפן ורימון, ואבותינו הקדמונים נע"ג על הרוב יושבי צריפים הם כנודע, והגשמים בארץ ההיא סימן קלקול הוא ואפילו מיעוטא. 
אם כן, לא רצו אבותינו הראשונים לשאול בברכת השנים כלל, כי איך ישאלו המטר בברכת שאלה ולבם מפחד על בתיהם ומשכנות מבטחיהם, ונמצאו חס ושלום כשקרנים בתפילותיהם? הא למה זה דומה – למי שמתענה והוא ברור לו שאין בו כוח להתענות, ובתפילת שחרית אומר עננו, דדבר פשוט דהוי שקרן בתפילתו כדאיתא בשלחן ערוך בהלכות תענית, דזהו טעם אותם המקומות שאין אומרים עננו כי אם בתפילת מנחה.
וכדי שלא להוציא עצמן מכלל ישראל, ראו אבותינו השלמים לקבוע שאלת הגשמים בשומע תפילה, וכוונתם בזה להתפלל על שאר הארצות הצריכים למטר כדי לעזרם בתפילתם, דרך חסידות ואחוה, על דרך היה לך לעזרני וכו'.
בעדן האוויר היה חם ומהביל ביותר, וכפי שכותבים מתעדיה (ראה בדברי ראובן אהרוני בספרו יהודי עדן, עמ' 8) – מעטים היו הגשמים היורדים בעדן, לעומת השנים השחונות שהן מרובות ובהן אין יורדים גשמים בכלל. אך יש שלעיתים נפתחות ארובות השמים, ומטרות עוז יורדים בשטף על העיר וגורמים נזקים גם לרכוש וגם לנפש. ההרים הסובבים את העיר תלולים מאוד ועשויים מסלע קשה ללא כל שכבת עפר, סלע שאינו מסוגל לספוג מים, לפיכך די בכמות מעטה של גשמים כדי לגרום לזרם כביר של מים, הניגרים בעוצמה רבה מההרים התלולים וסוחפים איתם לים כל דבר העומד בדרכם. 
זו, אפוא, הייתה הסיבה לכך שיהודי עדן נמנעו משאלת גשמים בברכת השנים. ובבירור העניין על פי ההלכה, הרחיב הרב שמואל בנין במאמרו שבקובץ עולם התורה (בני ברק תשס"ו, עמ' רפו–רצא).
דברי הנחלת יוסף הובאו גם בספר עלי תמר על הירושלמי (תענית פרק א הלכה א), ולאחר שציטט את לשונו הוסיף ועמד על קדמוניות מנהגיהם:
ואכן, כפי שכתוב בספר זה [כלומר, נחלת יוסף], קבלה בידם שהם בגלות עדן מחורבן בית שני ועוד לפניו, כגלות תימן. ובודאי פנו אבותיהם לתנאים בארץ ישראל או בבבל בשאלה זו, והורו להם כדוגמת פסקו של רבי שהשאלה בשמוע תפילה כבר כוללתם במטבע תפילה של כל ישראל, ויכולים לתבוע צרכי ישראל בכל מקום שהוא.
ובהמשך דבריו חזר שוב אל דברי הנחלת יוסף בנושא זה, והוסיף לפרש:
הנה זה דבר חדש, שבעדן בכלל לא שואלים בברכת השנים, ויתכן לפרש על פי זה 'הכל לפי המאורע', שהכל לפי מסיבות המקום, ובמקום שלפי המסיבות הגשם אינו מביא כל תועלת, רק נזק, כמו עדן ושאר ארץ מדבר מלחה שאינו מצמיח כל פרי וכל עשב, והאנשים יושבי צריפים המה, אין שואלים בכלל בברכת השנים.
אולם, בדור האחרון התבטל מנהג זה, וחזרו הכל לשאול את הגשמים גם בברכת השנים. וכך מעיד בעל עלי תמר, שכידוע היה בקשר קרוב עם רבים מרבני תימן בדורו ובספרו משוקעות שמועות רבות מפיהם ומפי כתבם, וכאן הוא כותב זאת בשם רבי יצחק שלום זצ"ל, בנו של הגאון רבי שלום מנחם זצ"ל אב"ד עדן:
והנה נודעת מאת המופלג הרב יצחק בן הרב סלם שלום ז"ל, הרב בעדן, שבזמן האחרון ביטלו המנהג הקדום והתחילו לשאול בברכת השנים. וטעמם ונימוקם עמם, מפני שעכשיו אנשי עדן אינם יושבי צריפים אלא יושבים בבתי אבן חזקים, כמו בשאר ארצות. ונוסף לזה, כי במרחק של שעתיים נסיעה במכונית גילו גיאולוגים אדמה פורייה שזורעים אותה ומצמיחה, באופן שהגשם היום כבר אינו גורם נזק אלא מביא תועלת לארץ הסמוכה כל כך לעדן. ולפיכך, מן הראוי שישאלו בברכת השנים כשאר ארצות.
אם כן, שינוי דרכי המגורים לצד הקמת סוללה לאורך אפיק זרם הגשמים, ולאחר מכן הקמתה של מערכת ניקוז מסועפת ושיקומם של מאגרי המים הענקיים, הביאו לידי רגיעה בהשפעת הגשמים ושוב חזרו יהודי עדן לבקש על הגשמים בברכת השנים.
